CELEX: 32017R0001
Language: lt
Date: 2017-01-03 00:00:00
Title: 2017 m. sausio 3 d. Komisijos įgyvendinimo reglamentas (ES) 2017/1 dėl laivų identifikavimo procedūrų pagal Europos Parlamento ir Tarybos direktyvą 2013/53/ES dėl pramoginių ir asmeninių laivų (Tekstas svarbus EEE. )

4.1.2017   
            
            
               LT
            
            
               Europos Sąjungos oficialusis leidinys
            
            
               L 1/1
            
         KOMISIJOS ĮGYVENDINIMO REGLAMENTAS (ES) 2017/1
   2017 m. sausio 3 d.
   dėl laivų identifikavimo procedūrų pagal Europos Parlamento ir Tarybos direktyvą 2013/53/ES dėl pramoginių ir asmeninių laivų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. lapkričio 20 d. Europos Parlamento ir Tarybos direktyvą 2013/53/ES dėl pramoginių ir asmeninių laivų, kuria panaikinama direktyva 94/25/EB (1), ypač į jos 49 straipsnio 1 dalies c punktą,
   kadangi:
   
               (1)
            
            
               siekiant geriau įgyvendinti kodavimo sistemą, reikalingą laivų identifikavimui pagal Direktyvą 2013/53/ES, palengvinti valstybių narių bendradarbiavimą ir padidinti skaidrumą, būtina nustatyti būtiniausias unikalaus gamintojo kodo suteikimo ir administravimo procedūros taisykles;
            
         
               (2)
            
            
               tikslinga nustatyti, kad kiekviena valstybė narė turi paskirti nacionalinę instituciją ar nacionalinę įstaigą, atsakingą už unikalaus gamintojo kodą suteikimą, kuri bus pagrindinis gamintojo kodų suteikimo ir administravimo kontaktinis centras;
            
         
               (3)
            
            
               šiame reglamente nustatytos priemonės atitinka pagal Direktyvos 2013/53/ES 50 straipsnio 1 dalį įsteigto Pramoginių laivų direktyvos komiteto nuomonę,
            
         PRIĖMĖ ŠĮ REGLAMENTĄ:
   1 SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiuo reglamentu nustatomos laivų identifikavimo taisyklės, visų pirma gamintojo kodų suteikimo ir administravimo taisyklės.
   2 straipsnis
   Terminų apibrėžtys
   Šiame reglamente vartojamų terminų apibrėžtys:
   a)   nacionalinė įstaiga– kiekvienos valstybės narės nacionalinės institucijos paskirta įstaiga, suteikianti unikalų gamintojo kodą;
   b)   gamintojo įsisteigimo šalis– šalis, kurioje registruota gamintojo buveinė (jei tai juridinis asmuo) arba nuolatinis adresas (jei tai fizinis asmuo);
   c)   nacionalinis registras– kiekvienos valstybės narės registras, kuriame registruojami valstybės narės teritorijoje įsisteigusių gamintojų unikalūs gamintojo kodai;
   d)   trečiųjų šalių registras– Komisijos bendradarbiavimo platformos registras, kuriame registruojami trečiosiose šalyse įsisteigusių gamintojų unikalūs gamintojo kodai;
   e)   valstybių narių registras– nacionalinių registrų rinkinys Komisijos bendradarbiavimo platformoje;
   f)   notifikuotųjų įstaigų registras– Komisijos bendradarbiavimo platformos registras, kuriame registruojami įvertintų pastatytų laivų identifikavimo kodai.
   2 SKYRIUS
   
      LAIVO IDENTIFIKAVIMO NUMERIO SANDARA
   
   3 straipsnis
   Laivo identifikavimo numeris
   1.   Laivo identifikavimo numerį (LIN) sudaro šios dalys, pateikiamos tokia eilės tvarka:
   
               a)
            
            
               gamintojo šalies kodas, rodantis, kurioje šalyje įsisteigęs gamintojas;
            
         
               b)
            
            
               valstybės narės nacionalinės institucijos suteiktas unikalus gamintojo kodas; tačiau vienos valstybės narės nacionalinės institucijos arba nacionalinės įstaigos suteikto gamintojo unikalaus kodo simbolių derinys taip pat gali atitikti kitos valstybės narės nacionalinės institucijos arba nacionalinės įstaigos suteiktą kodą, todėl skiriamasis elementas yra gamintojo šalies kodas;
            
         
               c)
            
            
               gamintojo suteiktas unikalus serijos numeris laivui identifikuoti, to gamintojo naudojamas tik vieną kartą; tačiau tokį patį simbolių rinkinį gali naudoti ir kitas gamintojas, todėl skiriamasis elementas yra unikalaus gamintojo kodo ir gamintojo šalies kodo derinys;
            
         
               d)
            
            
               pagaminimo metai ir mėnuo;
            
         
               e)
            
            
               modelio metai, atitinkantys metus, kuriais laivą ketinama pateikti rinkai.
            
         2.   LIN sandara turi atitikti Direktyvos 2013/53/ES I priedo 2.1 punkto antrą pastraipą.
   3 SKYRIUS
   
      UNIKALAUS GAMINTOJO KODO SUTEIKIMAS IR ADMINISTRAVIMAS
   
   4 straipsnis
   Unikalaus gamintojo kodo suteikimas
   1.   Unikalų gamintojo kodą gamintojo arba jo įgaliotojo atstovo prašymu suteikia valstybės narės nacionalinė institucija arba nacionalinė įstaiga pagal 6 arba 7 straipsnį.
   2.   Valstybės narės nacionalinė institucija arba nacionalinė įstaiga unikalų gamintojo kodą sudaro ir suteikia tik vieną kartą. Kiekvienas gamintojas turi tik vieną unikalų kodą, naudojamą Sąjungos rinkoje.
   5 straipsnis
   Nacionalinė institucija, suteikianti unikalų gamintojo kodą
   1.   Kiekviena valstybė narė paskiria nacionalinę instituciją ar nacionalinę įstaigą, atsakingą už unikalaus gamintojo kodo suteikimą.
   2.   Kiekviena valstybė narė praneša Komisijai apie nacionalinę instituciją ar nacionalinę įstaigą, atsakingą už unikalaus gamintojo kodo suteikimą.
   6 straipsnis
   Unikalaus gamintojo kodo suteikimo Sąjungos valstybėje narėje įsisteigusiam gamintojui procedūra
   1.   Gamintojas, prieš pateikdamas laivą Sąjungos rinkai, valstybės narės, kurioje jis yra įsisteigęs, nacionalinei institucijai ar nacionalinei įstaigai pateikia paraišką dėl unikalaus gamintojo kodo suteikimo tos institucijos nustatyta kalba, kurią minėta institucija gali lengvai suprasti.
   2.   Kartu su 1 dalyje nurodyta paraiška turi būti pateikiama dokumento, kuris įrodo, kad gamintojas yra įsisteigęs toje valstybėje narėje, kopija tos šalies institucijos nustatyta kalba, kurią minėta institucija gali lengvai suprasti.
   3.   Nacionalinė institucija arba nacionalinė įstaiga, patikrinusi paraišką, suteikia unikalų gamintojo kodą pagal 4 straipsnį.
   4.   Kiekviena valstybė narė užtikrina, kad unikalus gamintojo kodas būtų užregistruotas nacionaliniame registre. Šie duomenys pateikiami visoms valstybių narių registre esančiomis valstybėms narėms.
   7 straipsnis
   Unikalaus gamintojo kodo suteikimo trečiojoje šalyje įsisteigusiam gamintojui procedūra
   1.   Trečiojoje šalyje įsisteigęs gamintojas, prieš pateikdamas laivą Sąjungos rinkai, valstybės narės, kurios rinkai jis ketina pateikti laivą, nacionalinei institucijai ar nacionalinei įstaigai pateikia paraišką dėl unikalaus gamintojo kodo suteikimo tos institucijos nustatyta kalba, kurią minėta institucija gali lengvai suprasti. Paraiška teikiama tik vienoje valstybėje narėje.
   2.   Kartu su 1 dalyje nurodyta paraiška turi būti pateikiama dokumento, kuris įrodo, kad gamintojas yra įsisteigęs toje šalyje, kopija šalies, kurioje teikiama paraiška, institucijos nustatyta kalba, kurią minėta institucija gali lengvai suprasti.
   3.   Gavusi paraišką, valstybės narės nacionalinė institucija arba nacionalinė įstaiga trečiųjų šalių registre patikrina kodų derinį, siekdama įsitikinti, kad tai yra pirmas kartas, kai gamintojas pateikia paraišką bet kurioje valstybėje narėje.
   4.   Atlikusi 3 dalyje nurodytą patikrinimą, valstybės narės nacionalinė institucija arba nacionalinė įstaiga trečiųjų šalių registre įrašo gamintojo pavadinimą ir adresą ir taip nurodo, kad valstybė narė pradeda unikalus gamintojo kodo suteikimo procedūrą.
   5.   Nacionalinė institucija arba nacionalinė įstaiga, patikrinusi paraišką, suteikia gamintojui unikalų gamintojo kodą pagal 4 straipsnį. Trečiojoje šalyje įsisteigusiam gamintojui tik vienos valstybės narės nacionalinė institucija suteikia tik vieną unikalų gamintojo kodą.
   6.   Suteikdama unikalų gamintojo kodą trečiojoje šalyje įsisteigusiam gamintojui nacionalinė institucija arba nacionalinė įstaiga jį registruoja trečiųjų šalių registre.
   8 straipsnis
   Įvertinimo po statybos procedūra
   1.   Atliekant įvertinimą po statybos, nurodytą Direktyvos 2013/53/ES 19 ir 23 straipsniuose, kai notifikuotoji įstaiga savo atsakomybe turi suteikti laivo identifikavimo numerį, kaip unikalus gamintojo kodas nurodomas įvertinto pastatyto laivo identifikavimo kodas ir jį suteikia valstybės narės, kurioje yra įsikūrusi notifikuotoji įstaiga, nacionalinė institucija.
   2.   Suteikdamos įvertinto pastatyto laivo identifikavimo kodą notifikuotosios įstaigos jį registruoja notifikuotųjų įstaigų registre.
   9 straipsnis
   Mokesčiai
   Valstybės narės gali nustatyti taisykles dėl mokesčių, taikomų už unikalaus gamintojo kodo suteikimą.
   4 SKYRIUS
   
      BAIGIAMOSIOS NUOSTATOS
   
   10 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. sausio 3 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 90.